২১তম আইফা পুরস্কার
২১তম আইফা পুরস্কার হল আন্তর্জাতিক ভারতীয় চলচ্চিত্র অ্যাকাডেমি পুরস্কারের ২১তম আয়োজন, যা ২০১৯ সালের বলিউড চলচ্চিত্রে সেরা অবদানের স্বীকৃতিস্বরূপ প্রদান করা হয়। আয়োজনটি ২০২০ সালের ২৭-২৯ মার্চ ইন্দোরে অনুষ্ঠিত হওয়ার কথা ছিল, এবং সালমান খান এই আসরের সঞ্চালনা করার ঘোষণা দেন। কিন্তু কোভিড-১৯ এর বৈশ্বিক মহামারীর কারণে আয়োজনটি স্থগিত করা হয়েছিল। পরবর্তীকালে ২০২১ সালের ২৪শে নভেম্বর আইফা আয়োজক দল তাদের ইনস্টাগ্রাম হ্যান্ডেলের মাধ্যমে সমস্ত বিভাগের বিজয়ীদের নাম ঘোষণা করে। এই আসরে গল্লি বয় সর্বাধিক ১৭টি মনোনয়ন লাভ করে। এরপর আর্টিকেল ১৫ ও কবির সিং ৮টি করে মনোনয়ন এবং উরি: দ্য সার্জিক্যাল স্ট্রাইক ও ওয়ার ৬টি মনোনয়ন লাভ করে। গল্লি বয় শ্রেষ্ঠ অভিনেত্রী (আলিয়া ভাট) ও শ্রেষ্ঠ পার্শ্ব অভিনেতা (সিদ্ধান্ত চতুর্বেদী)-সহ আসরের সর্বাধিক ৬টি পুরস্কার লাভ করে। কবির সিং শ্রেষ্ঠ চলচ্চিত্র ও শ্রেষ্ঠ অভিনেতা (শাহিদ কাপুর)-সহ ৪টি পুরস্কার লাভ করে।